
	Tifsira tas-simboli użati

		*	Proċedura ta’ konsultazzjoni
	***	Proċedura ta’ approvazzjoni
	***I	Proċedura leġiżlattiva ordinarja (l-ewwel qari)

(It-tip ta’ proċedura jiddependi mill-bażi legali proposta mill-abbozz ta’ att.)







	Emendi għal abbozz ta’ att

	Emendi tal-Parlament f’żewġ kolonni

It-tħassir huwa indikat permezz tat-tipa korsiva u grassa fil-kolonna tax-xellug. Is-sostituzzjoni hija indikata permezz tat-tipa korsiva u grassa fiż-żewġ kolonni. It-test ġdid huwa indikat permezz tat-tipa korsiva u grassa fil-kolonna tal-lemin.

L-ewwel u t-tieni linji tal-intestatura ta’ kull emenda jidentifikaw il-parti tat-test ikkonċernata fl-abbozz ta’ att inkwistjoni. Meta emenda tirrigwarda att eżistenti, li l-abbozz ta’ att ikollu l-ħsieb li jemenda, l-intestatura jkun fiha wkoll it-tielet u r-raba’ linji li jidentifikaw rispettivament l-att eżistenti u d-dispożizzjoni kkonċernata f’dak l-att.

Emendi tal-Parlament li jieħdu l-forma ta’ test konsolidat

Il-partijiet ġodda tat-test huma indikati permezz tat-tipa korsiva u grassa. Il-partijiet tat-test imħassra huma indikati permezz tas-simbolu ▌jew huma ingassati. Is-sostituzzjoni tintwera billi jiġi indikat permezz tat-tipa korsiva u grassa t-test il-ġdid u billi jitħassar jew jiġi ingassat it-test sostitwit. 
Bħala eċċezzjoni, it-tibdil ta’ natura strettament teknika magħmul mis-servizzi fil-preparazzjoni tat-test finali mhuwiex indikat.

ABBOZZ TA’ RIŻOLUZZJONI LEĠIŻLATTIVA TAL-PARLAMENT EWROPEW
dwar l-abbozz ta’ direttiva tal-Kunsill li temenda d-Direttiva 2006/112/KE fir-rigward tar-regoli tal-VAT relatati ma’ persuni taxxabbli li jiffaċilitaw il-bejgħ mill-bogħod ta’ merkanzija importata u l-applikazzjoni tal-iskema speċjali għall-bejgħ mill-bogħod ta’ merkanzija importata minn territorji terzi jew minn pajjiżi terzi u arranġamenti speċjali għad-dikjarazzjoni u l-ħlas tal-VAT fuq l-importazzjoni
(08710/2025 – C10‑0084/2025 – 2023/0158(CNS))
(Proċedura leġiżlattiva speċjali – konsultazzjoni mill-ġdid)
Il-Parlament Ewropew,
–	wara li kkunsidra l-abbozz tal-Kunsill (08710/2025),
–	wara li kkunsidra l-proposta tal-Kummissjoni lill-Kunsill (COM(2023)0262),
–	wara li kkunsidra l-pożizzjoni tiegħu tat-22 ta’ Novembru 2023[footnoteRef:1], [1:  ĠU C, C/2024/4246, 24.7.2024, ELI: http://data.europa.eu/eli/C/2024/4246/oj.] 

–	wara li kkunsidra l-Artikolu 113 tat-Trattat dwar il-Funzjonament tal-Unjoni Ewropea, skont liema artikolu ġie kkonsultat mill-Kunsill (C10‑0084/2025),
–	wara li kkunsidra l-Artikolu 84 u l-Artikolu 86 tar-Regoli ta’ Proċedura tiegħu,
–	wara li kkunsidra r-rapport tal-Kumitat għall-Affarijiet Ekonomiċi u Monetarji (A10‑0000/2025),
1.	Japprova l-abbozz tal-Kunsill;
2.	Jistieden lill-Kunsill jinfurmah jekk ikollu l-ħsieb li jitbiegħed mit-test approvat mill-Parlament;
3.	Jitlob lill-Kunsill jerġa’ jikkonsultah jekk ikollu l-ħsieb li jemenda t-test approvat mill-Parlament b’mod sustanzjali;
4.	Jagħti istruzzjonijiet lill-President tiegħu biex tgħaddi l-pożizzjoni tal-Parlament lill-Kunsill, lill-Kummissjoni u lill-parlamenti nazzjonali.

Fit-8 ta’ Diċembru 2022, il-Kummissjoni ppreżentat il-pakkett ‘‘Il-VAT fl-era diġitali’’ (ViDA), li jikkonsisti fi tliet proposti:
	proposta għal direttiva tal-Kunsill li temenda d-direttiva 2006/112/KE fir-rigward tar-regoli tal-VAT għall-era diġitali;
	proposta għal regolament tal-Kunsill li jemenda r-regolament (UE) Nru 904/2010 fir-rigward tal-arranġamenti ta’ kooperazzjoni amministrattiva tal-VAT meħtieġa għall-era diġitali;
	proposta għal regolament ta’ implimentazzjoni tal-Kunsill li jemenda r-regolament ta’ implimentazzjoni (UE) Nru 282/2011 fir-rigward tar-rekwiżiti ta’ informazzjoni għal ċerti skemi tal-VAT.
Il-pakkett żviluppa pjan ta’ azzjoni li enfasizza l-ħtieġa li ssir riflessjoni dwar kif it-teknoloġija tista’ tintuża fil-ġlieda kontra l-frodi tat-taxxa u kif ir-regoli attwali tal-VAT fl-Unjoni Ewropea jistgħu jiġu adattati għan-negozju fl-era diġitali. It-tliet bidliet proposti biex il-VAT tkun adattata għall-era diġitali huma:
(i)	sistema ġdida ta’ rapportar diġitali f’ħin reali bbażata fuq il-fatturazzjoni elettronika,
(ii)	aġġornament tar-regoli tal-VAT għall-ekonomija tal-pjattaformi u
(iii)	reġistrazzjoni unika tal-VAT għan-negozji li jbigħu lill-konsumaturi madwar l-UE.
Il-Parlament Ewropew ġie kkonsultat u ta l-opinjoni tiegħu dwar dawn il-proposti leġiżlattivi fit-22 ta’ Novembru 2023. F’Jannar 2025, il-Parlament ġie kkonsultat mill-ġdid dwar l-abbozz ta’ direttiva tal-Kunsill li temenda d-direttiva 2006/112/KE fir-rigward tar-regoli tal-VAT għall-era diġitali. Din il-konsultazzjoni mill-ġdid kienet marbuta mar-reġim tal-fornitur preżunt li kien punt kontenzjuż sinifikanti fil-Kunsill, u dan għamilha partikolarment diffiċli li jintlaħaq kompromess finali (A10-0001/2025). 
Il-Parlament Ewropew issa qed jiġi kkonsultat għat-tieni darba għar-raġuni li ġejja.
Il-pakkett ViDA oriġinali kien fih proposta biex il-punt uniku ta’ servizz tal-importazzjonijiet (IOSS) isir obbligatorju. Madankollu, l-Istati Membri rrifjutawha. Il-proposta alternattiva biex jiġi motivat l-użu tal-IOSS billi l-fornituri u l-pjattaformi jsiru responsabbli għall-VAT fuq l-importazzjoni jekk ma jużawx l-IOSS ma kinitx matura biżżejjed biex tiġi inkluża fil-pakkett ViDA, li ġie adottat mill-Kunsill f’Marzu 2025. 
F’Mejju 2023, il-Kummissjoni ħarġet pakkett ta’ proposti għar-riforma tal-Kodiċi Doganali tal-Unjoni, b’mod partikolari biex jiġi abolit il-limitu ta’ EUR 150 għall-eżenzjoni mid-dazji doganali u l-VAT fuq l-importazzjoni. 
Fis-sajf tal-2024, id-dispożizzjonijiet biex jinċentivaw l-użu tal-IOSS żdiedu mal-proposti tal-Kummissjoni għar-riforma tal-Kodiċi Doganali tal-Unjoni fid-dawl tar-relazzjoni tagħhom mar-regoli doganali. Il-Presidenza Pollakka rrakkomandat li dawn id-dispożizzjonijiet biex jiġi inċentivat l-użu tal-IOSS, li kienu meqjusa maturi biżżejjed, ma jibqgħux jagħmlu parti mill-proposta doganali u jintlaħaq qbil dwarhom separatament. Dan ġie aċċettat mid-delegazzjonijiet.
Fl-ECOFIN tat-13 ta’ Mejju 2025, il-Kunsill qabel li jinkorpora d-dispożizzjonijiet biex jinċentiva l-użu tal-IOSS fid-Direttiva tal-VAT, li tagħmel lill-fornituri u lill-pjattaformi responsabbli għall-VAT fuq l-importazzjoni jekk ma jużawx l-IOSS.
Fl-opinjoni tiegħu tat-22 ta’ Novembru 2023, il-Parlament Ewropew irrakkomanda li l-IOSSs għandhom joperaw b’mod trasparenti u sigur. Barra minn hekk, enfasizza wkoll li approċċ unifikat bejn l-IOSS, minn naħa waħda, u l-leġiżlazzjoni u l-prattika doganali, min-naħa l-oħra, jgħin biex jintemmu l-inkonsistenzi, l-iżbalji u t-tassazzjoni doppja. Barra minn hekk, il-Parlament Ewropew enfasizza l-ħtieġa li jiġi limitat il-piż amministrattiv għall-SMEs. Il-Parlament Ewropew talab ukoll li jiġu vvalutati l-vantaġġi u l-iżvantaġġi li l-IOSS isir obbligatorju. 
Għalhekk, fid-dawl ta’ dan ta’ hawn fuq, ir-rapporteur huwa tal-fehma li proċedura simplifikata mingħajr emendi hija l-proċedura rilevanti għal din il-konsultazzjoni mill-ġdid.

